MT Il-Ġurnal Uffiċjali tal-Unjoni Ewropea C 257/8

Sommarju Eżekuttiv tal-Opinjoni tal-Kontrollur Ewropew għall-Protezzjoni tad-Data dwar l-abbozz ta' deċiżjoni ta' adegwatezza tat-Tarka tal-Privatezza tal-UE u l-Istati Uniti

It-test sħiħ ta’ din l-Opinjoni jista’ jinstab bl-Ingliż, bil-Franċiż u bil-Ġermaniż fuq is-sit web tal-KEPD www.edps.europa.eu

(2016/C 257/05)

Il-flussi tad-data huma globali. L-UE hija marbuta bit-Trattati u bil-Karta tad-Drittijiet Fundamentali tal-Unjoni Ewropea li jipproteġu lill-individwi kollha fl-UE. L-UE hija obbligata tieħu l-passi kollha meħtieġa biex tiżgura li d-drittijiet għall-privatezza u għall-protezzjoni tad-data personali jiġu rrispettati tul l-operazzjonijiet kollha tal-ipproċessar, inkluż trasferimenti. Sa mir-rivelazzjonijiet tal-attivitajiet ta' sorveljanza fl-2013, l-UE u s-sieħeb strateġiku tagħha, l-Istati Uniti, bdew ifittxu li jiddefinixxu sett ġdid ta' standards, abbażi ta' sistema ta' awtoċertifikazzjoni, għat-trasferiment għal skopijiet kummerċjali lejn l-Istati Uniti ta' data personali mibgħuta mill-UE. Bħall-awtoritajiet nazzjonali tal-protezzjoni tad-data fl-UE, il-KEPD jirrikonoxxi l-valur, fl-era ta' flussi ta' data globali, istantanji u mhux prevedibbli, ta' qafas legali sostenibbli għal trasferimenti kummerċjali ta' data bejn l-UE u l-Istati Uniti, li jirrappreżentaw l-ikbar sħubija kummerċjali fid-dinja. Madankollu, dan il-qafas jeħtieġ jirrifletti bis-sħiħ il-valuri kondiviżi bbażati fuq id-drittijiet demokratiċi u individwali, li huma espressi min-naħa tal-Istati Uniti fit-Trattat ta' Lisbona u fil-Karta tad-Drittijiet Fundamentali u min-naħa tal-Istati Uniti bil-kostituzzjoni tal-Istati Uniti. L-abbozz tat-Tarka tal-Privatezza jista' jkun pass fid-direzzjoni t-tajba, iżda kif inhu fformulat bħalissa, fl-opinjoni tagħna ma jinkludix b'mod adegwat is-salvagwardji x-xierqa kollha biex jipproteġu d-drittijiet tal-UE tal-individwu għall-privatezza u l-protezzjoni tad-data anke fir-rigward ta' rimedju ġudizzjarju. Hemm bżonn ta' titjib sinifikanti jekk il-Kummissjoni Ewropea tkun tixtieq tadotta deċiżjoni ta' adegwatezza. B'mod partikolari, l-UE għandha tikseb garanziji addizzjonali fir-rigward tan-neċessità u l-proporzjonalità, minflok tilleġittimizza aċċess ta' rutina għad-data ttrasferita mill-awtoritajiet tal-Istati Uniti fuq il-bażi tal-kriterji li għandhom bażi legali fil-pajjiż riċevitur, iżda mhux daqstant fl-UE, kif affermat bit-Trattati, deċiżjonijiet tal-UE u t-tradizzjonijiet kostituzzjonali komuni għall-Istati Membri. Barra minn hekk, f'era ta' iperkonnettività kbira u netwerks mifruxin, l-awtoregolazzjoni minn organizzazzjonijiet privati, kif ukoll rappreżentanza u l-impenji mill-uffiċjali pubbliċi, jista' jkollhom rwol fuq perjodu ta' żmien qasir, filwaqt li fit-tul dawn ma jkunux biżżejjed biex jissalvagwardjaw id-drittijiet u l-interessi tal-individwi u jissodisfaw kompletament il-ħtiġijiet ta' dinja diġitali globalizzata fejn ħafna pajjiżi issa huma mgħammra b'regoli tal-protezzjoni tad-data. Għalhekk, tkun milqugħa wkoll soluzzjoni fit-tul fid-djalogu Transatlantiku, biex tippromulga wkoll f'liġi federali vinkolanti għall-inqas il-prinċipji ewlenin tad-drittijiet biex ikunu identifikati b'mod ċar u konċiż, kif inhu l-każ ma' pajjiżi oħrajn mhux tal-UE li ġew “evalwati strettament” bħala li jiżguraw livell adegwat ta' protezzjoni; dak li l-QtĠ-UE, fis-sentenza Schrems tagħha, fissret bħala li jfisser “essenzjalment ekwivalenti” għall-istandards applikabbli skont il-liġi tal-UE u li skont il-Grupp ta' Ħidma tal-Artikolu 29, ifisser li fih “is-sustanza tal-prinċipji fundamentali” ta' protezzjoni tad-data. Nieħdu nota pożittiva tat-trasparenza miżjuda murija mill-awtoritajiet tal-Istati Uniti dwar l-użu tal-eċċezzjoni għall-prinċipji tat-Tarka tal-Privatezza għall-finijiet tal-infurzar tal-liġi, tas-sigurtà nazzjonali u l-interess pubbliku. Madankollu, filwaqt li d-Deċiżjoni dwar il-Port Salv tal-2000 indirizzat l-aċċess b'mod formali għas-sigurtà nazzjonali bħala eċċezzjoni, l-attenzjoni iddedikata fl-abbozz ta' deċiżjoni dwar it-Tarka tal-Privatezza għall-aċċess, il-filtrazzjoni u l-analiżi mill-infurzar tal-liġi u l-intelliġenza tad-data personali ttrasferita għal skopijiet kummerċjali tindika li jista' jkun li l-eċċezzjoni saret ir-regola. B'mod partikolari, mill-abbozz tad-deċiżjoni u l-annessi tiegħu, il-KEPD jinnota li minkejja t-tendenzi riċenti għall-mixja minn sorveljanza indiskriminata fuq bażi ġenerali, għal approċċi iktar immirati u magħżula, l-iskala ta' intelliġenza ta' sinjali u l-volum ta' data ttrasferita mill-UE, soġġetta għal ġbir potenzjali u l-użu ladarba tkun trasferita u b'mod partikolari meta tkun fi tranżitu, xorta jistgħu jkunu għoljin u għalhekk miftuħin għall-mistoqsijiet. Għalkemm dawn il-prattiki jistgħu wkoll jirrelataw mal-intelliġenza f'pajjiżi oħrajn u filwaqt li nilqgħu t-trasparenza tal-awtoritajiet tal-Istati Uniti dwar din ir-realtà l-ġdida, dan l-abbozz ta' deċiżjoni jista' jilleġittimizza din ir-rutina. Għalhekk, aħna ninkoraġġixxu lill-Kummissjoni Ewropea biex tagħti sinjal iktar b'saħħtu: minħabba l-obbligi li jaqgħu fuq l-UE skont it-Trattat ta' Lisbona, l-aċċess u l-użu mill-awtoritajiet pubbliċi tad-data ttrasferita għal skopijiet kummerċjali, inkluż meta tkun fi tranżitu, jistgħu jsiru biss f'ċirkostanzi eċċezzjonali u meta jkun indispensabbli għal skopijiet ta' interess pubbliku speċifikati. Fir-rigward tad-dispożizzjonijiet għat-trasferimenti għal skopijiet kummerċjali, il-kontrolluri m'għandhomx ikunu mistennija li jibdlu l-mudelli ta' konformità kontinwament. U madankollu, l-abbozz ta' deċiżjoni ġie affermat fuq il-qafas legali eżistenti tal-UE, li sejjer jiġi ssostitwit bir-Regolament (UE) 2016/679 (Regolament Ġenerali dwar il-Protezzjoni tad-Data) f'Mejju 2018, inqas minn sena wara l-implimentazzjoni sħiħa mill-kontrolluri tat-Tarka tal-Privatezza. Ir-Regolament Ġenerali dwar il-Protezzjoni tad-Data (GDPR) joħloq u jinforza l-obbligi fuq il-kontrollaturi li jestendu lil hinn mid-disa' prinċipji żviluppati fit-Tarka tal-Privatezza. Irrispettivament minn kwalunkwe bidla finali fl-abbozz, nirrakkomandaw lill-Kummissjoni Ewropea sabiex tivvaluta b'mod komprensiv il-perspettivi futuri mill-ewwel rapport tagħha, sabiex tidentifika fil-ħin passi rilevanti għal soluzzjonijiet aktar fit-tul li jissostitwixxu t-Tarka tal-Privatezza, jekk ikun hemm, b'oqfsa legali iktar robusti u stabbli biex tingħata spinta lir-relazzjonijiet Transatlantiċi. Il-KEPD għalhekk joħroġ rakkomandazzjonijiet speċifiċi dwar it-Tarka tal-Privatezza.

I. Introduzzjoni

Fis-6 ta' Ottubru 2015, il-Qorti tal-Ġustizzja tal-Unjoni Ewropea (minn hawn 'il quddiem: QtĠ-UE) invalidat (1) id-Deċiżjoni dwar l-adegwatezza tal-Port Salv (2). Il-Kummissjoni Ewropea laħqet ftehim politiku mal-Istati Uniti fit-2 ta' Frar 2016 dwar qafas ġdid għat-trasferimenti tad-data personali bl-isem “it-Tarka tal-Privatezza ta’ bejn l-UE u l-Istati Uniti” (minn hawn 'il quddiem: it-Tarka tal-Privatezza). Fid-29 ta' Frar, il-Kummissjoni Ewropea ppubblikat abbozz ta' deċiżjoni dwar l-adegwatezza ta' dan il-qafas il-ġdid (minn hawn 'il quddiem: l-abbozz ta' deċiżjoni) (3) u s-seba' annessi tiegħu, inkluż il-prinċipji tat-Tarka tal-Privatezza u impennji u rappreżentazzjonijiet bil-miktub mingħand l-uffiċjali u l-awtoritajiet tal-Istati Uniti. Il-KEPD irċieva l-abbozz ta' deċiżjoni għall-konsultazzjoni fit-18 ta' Marzu din is-sena.

Il-KEPD esprima l-pożizzjoni tiegħu dwar it-trasferimenti ta' data personali bejn l-UE u l-Istati Uniti f'numru ta' okkażjonijiet (4) u kkontribwixxa għall-Grupp ta' Ħidma tal-Artikolu 29 (minn hawn 'il quddiem: GĦ29) Opinjoni dwar l-abbozz ta' deċiżjoni bħala membru ta' dan il-grupp (5). Il-GĦ29 qajjem tħassib serju u talab lill-Kummissjoni Ewropea sabiex tidentifika soluzzjonijiet biex tindirizzahom. Il-membri tal-GĦ29 jistennew li jingħataw il-kjarifiki kollha meħtieġa fl-Opinjoni (6). Fis-16 ta' Marzu, 27 organizzazzjoni mingħajr skop ta' qligħ indirizzaw il-kritiċiżmu tagħhom f'ittra indirizzata lill-awtoritajiet tal-UE u tal-Istati Uniti (7).Fis-26 ta' Mejju, il-Parlament Ewropew adotta riżoluzzjoni dwar il-flussi tad-data Transatlantiċi (8), li tistieden lill-Kummissjoni tinnegozja iktar titjib fl-arranġament tat-Tarka tal-Privatezza mal-Amministrazzjoni tal-Istati Uniti fid-dawl tan-nuqqasijiet attwali tagħha (9).

Bħala l-konsulent indipendenti għal-leġiżlaturi tal-UE skont ir-Regolament (KE) Nru 45/2001, il-KEPD issa qed joħroġ rakkomandazzjonijiet għall-partijiet involuti fil-proċess, b'mod partikolari l-Kummissjoni. Dan il-parir huwa maħsub biex ikun kemm ibbażat fuq prinċipju kif ukoll pragmatiku, bil-għan li jgħin b'mod proattiv lill-UE biex tilħaq l-objettivi tagħha b'miżuri adegwati. Jikkumplimenta u jenfasizza xi rakkomandazzjonijiet, iżda mhux kollha, fl-Opinjoni tal-GĦ29.

L-abbozz tad-deċiżjoni juri għadd ta' titjib meta mqabbla mad-Deċiżjoni dwar il-Port Salv, b'mod partikolari fir-rigward tal-prinċipji għall-ipproċessar tad-data għal skopijiet kummerċjali. Fir-rigward tal-aċċess mill-awtoritajiet pubbliċi għad-data trasferita skont it-Tarka tal-Privatezza, aħna nilqgħu wkoll l-involviment għall-ewwel darba tad-Dipartiment tal-Ġustizzja, id-Dipartiment tal-Istat u l-Uffiċċju tad-Direttur tal-Intelliġenza Nazzjonali fin-negozjati. Madankollu, il-progress imqabbel mad-Deċiżjoni dwar il-Port Salv mhuwiex biżżejjed fih innifsu. Il-punt ta' referenza korrett mhuwiex deċiżjoni li ġiet invalidata qabel, minħabba li d-deċiżjoni tal-adegwatezza għandha tiġi bbażata fuq il-qafas legali tal-UE attwali (b'mod partikolari, id-Direttiva nfisha, l-Artikolu 16 tat-Trattat dwar il-Funzjonament tal-Unjoni Ewropea, kif ukoll l-Artikoli 7 u 8 tal-Karta tal-UE tad-Drittijiet Fundamentali tal-Unjoni Ewropea, kif interpretati mill-QtĠ-UE). L-Artikolu 45 tar-Regolament Ġenerali dwar il-Protezzjoni tad-data tal-UE (minn hawn 'il quddiem: il-GDPR) (10) se jipprovdi rekwiżiti ġodda għat-trasferimenti tad-data fuq il-bażi ta' deċiżjoni ta' adegwatezza.

Is-sena l-oħra, il-QtĠ-UE affermat li l-limitu għall-valutazzjoni tal-adegwatezza huwa “ekwivalenza essenzjali” u talbet valutazzjoni stretta fil-konfront ta' dan l-istandard għoli (11). L-adegwatezza ma teħtieġx li tadotta qafas li huwa identiku għal dak eżistenti fl-UE, iżda meta tiġi kkunsidrata b'mod kumplessiv, it-Tarka tal-Privatezza u l-ordni legali tal-Istati Uniti għandhom ikopru l-elementi prinċipali kollha tal-qafas tal-protezzjoni tad-data tal-UE. Dan jeħtieġ kemm valutazzjoni globali tal-ordni legali kif ukoll l-eżaminazzjoni tal-elementi l-aktar importanti tal-qafas tal-protezzjoni tad-data tal-UE (12). Aħna nassumu li l-valutazzjoni għandha titwettaq f'termini globali għalkemm għandha tiġi rispettata l-essenza ta' dawn l-elementi. Barra minn hekk, minħabba t-Trattat u l-Karta, għandhom jiġu kkunsidrati elementi speċifiċi bħal sorveljanza indipendenti u rimedju.

F'dan ir-rigward, il-KEPD huwa konxju li ħafna organizzazzjonijiet fuq iż-żewġ naħat tal-Atlantiku qed jistennew ir-riżultat minn din id-deċiżjoni ta' adegwatezza. Madankollu, il-konsegwenzi ta' invalidazzjoni ġdida mill-QtĠ-UE f'termini ta' inċertezza legali għas-suġġetti tad-data u l-piż, b'mod partikolari għall-SMEs, jistgħu jkunu kbar. Barra minn hekk, jekk l-abbozz ta' deċiżjoni jiġi adottat u sussegwentament invalidat mill-QtĠ-UE, kwalunkwe arranġament ġdid ta' adegwatezza għandu jiġi nnegozjat skont il-GDPR. Għalhekk aħna nirrakkomandaw approċċ orjentat lejn il-futur, fid-dawl tad-data imminenti tal-applikazzjoni sħiħa tal-GDPR sentejn minn issa.

L-abbozz ta' deċiżjoni huwa essenzjali għar-relazzjonijiet ta' bejn l-UE u l-Istati Uniti, f'mument fejn huma wkoll soġġetti għan-negozjati dwar il-kummerċ u l-investiment. Barra minn hekk, ħafna mill-elementi kkunsidrati fl-Opinjoni tagħna huma rilevanti b'mod indirett kemm għat-Tarka tal-Privatezza kif ukoll għal għodod oħra ta' trasferiment, bħar-Regoli Korporattivi Vinkolanti (minn hawn 'il quddiem: BCRs) u Klawżoli Kuntrattwali Standard (minn hawn 'il quddiem: SCCs). Għandu wkoll rilevanza globali, peress li ħafna pajjiżi terzi se jkunu qed isegwuh mill-qrib fil-konfront tal-isfond tal-adozzjoni tal-qafas il-ġdid tal-protezzjoni tad-data.

Għaldaqstant, nilqgħu soluzzjoni ġenerali għat-trasferimenti ta' bejn l-UE u l-Istati Uniti, sakemm din tkun komprensiva u solida biżżejjed. Dan jeħtieġ titjib robust sabiex jiġi żgurat ir-rispett sostenibbli fit-tul għad-drittijiet fundamentali u għal-libertajiet tagħna. Fejn din tiġi adottata, wara l-ewwel valutazzjoni mill-Kummissjoni Ewropea, id-deċiżjoni għandha tiġi riveduta fil-ħin biex jiġu identifikati l-passi rilevanti għal soluzzjonijiet iktar fit-tul biex jissostitwixxu Tarka tal-Privatezza b'qafas legali iktar b'saħħtu u stabbli biex tingħata spinta lir-relazzjonijiet Transatlantiċi.

Il-KEPD jinnota wkoll mill-abbozz tad-deċiżjoni u l-annessi tiegħu li, minkejja t-tendenzi riċenti għall-mixja minn sorveljanza indiskriminata fuq bażi ġenerali, għal approċċi iktar immirati u magħżula, l-iskala ta' intelliġenza ta' sinjali u l-volum trasferit ta' data mill-UE, soġġetta għal ġbir potenzjal ladarba tkun trasferita u b'mod partikolari meta tkun fi tranżitu, probabbilment xorta tista' tkun għolja u għalhekk miftuħa għal mistoqsijiet.

Għalkemm dawn il-prattiki jistgħu wkoll jirrelataw mal-intelliġenza f'pajjiżi oħra u filwaqt li nilqgħu t-trasparenza tal-awtoritajiet tal-Istati Uniti dwar din ir-realtà l-ġdida, dan l-abbozz ta' deċiżjoni jista' jiġi interpretat bħala li jilleġittimizza din ir-rutina. Il-kwistjoni teħtieġ skrutinju demokratiku pubbliku serju. Għalhekk, aħna ninkoraġġixxu lill-Kummissjoni Ewropea biex tagħti sinjal iktar b'saħħtu: minħabba l-obbligi li jaqgħu fuq l-UE skont it-Trattat ta' Lisbona, l-aċċess u l-użu mill-awtoritajiet pubbliċi tad-data trasferita għal skopijiet kummerċjali, inkluż meta tkun fi tranżitu, jistgħu jsiru biss bħala eċċezzjoni u meta jkun indispensabbli għal skopijiet ta' interess pubbliku speċifikati.

Barra minn hekk, ninnutaw li rappreżentazzjonijiet essenzjali rilevanti għall-ħajjiet privati ta' individwi fl-UE jidhru li huma elaborati biss f'dettalji importanti f'ittri interni lill-awtoritajiet tal-Istati Uniti (pereżempju, dikjarazzjonijiet li jikkonċernaw attivitajiet tal-intelliġenza tas-sinjali mill-kejbils Transatlantiċi, jekk ikun hemm) (13). Għalkemm ma niddubitawx l-awtorità tal-awturi distinti tagħhom u nifhmu li ladarba jiġu ppubblikati f'Il-Ġurnal Uffiċjali u r-Reġistru Federali, dawn ir-rappreżentazzjonijiet jiġu kkunsidrati bħala “garanziji bil-miktub” li fuq il-bażi tagħhom issir il-valutazzjoni tal-UE, fuq bażi ġenerali ninnutaw li l-importanza ta' xi wħud minnhom tixraqilhom valur legali ogħla.

Minbarra l-bidla leġiżlattiva u l-ftehimiet internazzjonali (14), jistgħu jiġu esplorati soluzzjonijiet prattiċi addizzjonali. L-Opinjoni tagħna timmira li tipprovdi pariri pragmatiċi f'dan ir-rigward.

IV. Konklużjoni

Il-KEPD jilqa' l-isforzi murija mill-partijiet biex isibu soluzzjoni għat-trasferimenti tad-data personali mill-UE għall-Istati Uniti għal skopijiet kummerċjali f'sistema ta' awtoċertifikazzjoni. Madankollu, hemm bżonn ta' titjib robust sabiex jinkiseb qafas solidu u stabbli fit-tul.

Magħmul fi Brussell, it-30 ta' Mejju 2016. Giovanni BUTTARELLI Kontrollur Ewropew għall-Protezzjoni tad-Data

(1) Kawża C-362/14, Maximillian Schrems vs il-Kummissarju tal-Protezzjoni tad-Data, 6 ta' Ottubru 2015 (minn hawn 'il quddiem: “Schrems”).

(2) Id-Deċiżjoni tal-Kummissjoni 2000/520/KE tas-26 ta' Lulju 2000 skont id-Direttiva 95/46/KE tal-Parlament Ewropew u tal-Kunsill dwar l-adegwatezza tal-protezzjoni pprovduta mill-prinċipji ta’ privatezza ta’ port salv u li tirrigwarda mistoqsijiet li jsiru ta’ spiss maħruġa mid-Dipartiment tal-Kummerċ tal-Istati Uniti (notifikata permezz ta’ dokument numru C(2000) 2441), (ĠU L 215, 25.8.2000, p. 7).

(3) Deċiżjoni ta’ Implimentazzjoni tal-Kummissjoni tal-XXX skont id-Direttiva 95/46/KE tal-Parlament Ewropew u tal-Kunsill dwar l-adegwatezza tal-protezzjoni pprovduta mit-Tarka tal-Privatezza ta’ bejn l-UE u l-Istati Uniti, disponibbli fuq: http://ec.europa.eu/justice/data-protection/files/privacy-shield-adequacy-decision_en.pdf

(4) Ara l-Opinjoni tal-Kontrollur Ewropew għall-Protezzjoni tad-Data dwar il-Komunikazzjoni mill-Kummissjoni lill-Parlament Ewropew u l-Kunsill dwar “Nerġgħu nibnu l-fiduċja fil-Flussi tad-data ta' bejn l-UE u l-Istati Uniti” u dwar il-Komunikazzjoni mill-Kummissjoni lill-Parlament Ewropew u lill-Kunsill dwar “il-Funzjonament tal-Port Salv mill-Perspettiva taċ-Ċittadini tal-UE u l-Kumpaniji Stabbiliti fl-UE”, 20 ta' Frar 2014 u t-trattazzjoni tal-KEPD fis-smigħ tal-QtĠ-UE fil-kawża Schrems, disponibbli fuq: https://secure.edps.europa.eu/EDPSWEB/webdav/site/mySite/shared/Documents/Consultation/Court/2015/15-03-24_EDPS_Pleading_Schrems_vs_Data_Commissioner_EN.pdf)

(5) Il-Grupp ta' Ħidma tal-Artikolu 29 fl-Opinjoni 1/2016 dwar id-deċiżjoni ta' adegwatezza tat-Tarka tal-Privatezza ta’ bejn l-UE u l-Istati Uniti, (GĦ 238), disponibbli fuq: http://ec.europa.eu/jus.tice/data-protection/article-29/documentation/opinion-recommendation/files/2016/wp238_en.pdf

(6) Ara wkoll id-diskors ewlieni mill-Kummissarju tal-Informazzjoni tar-Renju Unit Christopher Graham fil-Konferenza Intensiva Ewropea tal-Protezzjoni tad-data tal-IAPP tal-2016 f'Londra. (Vidjow) diskors disponibbli fuq: https://iapp.org/news/video/iapp-europe-data-protection-intensive-2016-christopher-graham-keynote/

(7) Ittra lill-Grupp ta' Ħidma tal-Artikolu 29 u lil istituzzjonijiet oħrajn, iffirmata minn Access Now u minn 26 NGO oħra.

(8) Ir-riżoluzzjoni tal-Parlament Ewropew tas-26 ta' Mejju 2016 dwar il-flussi tad-data Transatlantiċi (2016/2727(RSP)).

(9) Idem, para. 14.

(10) Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data ĠU L 119, 4.5.2016, p. 1).

(11) Schrems, para. 71, 73, 74 u 96.

(12) Dan l-approċċ diġà kien ikkunsidrat f'waħda mill-karti bikrin tal-GĦ29 dwar is-suġġett tat-trasferimenti tad-data (GĦ12: “Working document on transfers of personal data to third countries: Applying Articles 25 and 26 of the EU data protection directive” (Dokument ta' ħidma dwar it-trasferimenti ta' data personali lejn pajjiżi terzi: L-applikazzjoni tal-Artikoli 25 u 26 tad-Direttiva tal-UE dwar il-protezzjoni tad-data), 24 ta' Lulju 1998).

(13) Ara pereżempju, il-kjarifiki fl-Anness VI.1. a), li PPD28 japplika għad data miġbura mill-kejbils Transatlantiċi mill-Komunità tal-Intelliġenza tal-Istati Uniti.

(14) Fis-seduta ta' smigħ tal-QtĠ-UE fil-kawża Schrems, il-KEPD iddikkjara li “L-unika soluzzjoni effettiva hija n-negozjar ta' ftehim internazzjonali li jagħti protezzjoni adegwata kontra sorveljanza indiskriminata, inkluż obbligi dwar sorveljanza, trasparenza, rimedju u drittijiet tal-protezzjoni tad-data”, it-trattazzjoni tal-KEPD fis-seduta ta' smigħ tal-Qorti tal-Ġustizzja tal-24 ta' Marzu 2015 fil-Kawża C-362/14 (Schrems vs il-Kummissarju tal-Protezzjoni tad-Data).